|  |  |  |
| --- | --- | --- |
| **בנק ישראל**דוברות והסברה כלכלית | לוגו בנק ישראל | ‏ירושלים, כ"א בשבט תשע"ט‏‏27 בינואר 2019 |

הודעה לעיתונות:

**המסחר בשוק מטבע החוץ ברביע הרביעי של שנת 2018**

# התפתחות שער החליפין – החלשות השקל מול הדולר במקביל למגמה מעורבת של הדולר בעולם.

במהלך הרביע הרביעי נחלש השקל מול הדולר בשיעור של 3.3% ונחלש מול האירו בשיעור של 1.8%.

מול מטבעות שותפות הסחר העיקריות של ישראל, כפי שמשוקלל בשער החליפין הנומינאלי האפקטיבי, נחלש השקל בכ- 3.3%.

בעולם, התחזק הדולר ברביע הרביעי מול רוב המטבעות העיקריים, בכלל זה ב- 1.5% מול האירו, ב- 2.5% מול הפאונד הבריטי וב- 0.9% מול הפרנק השוויצרי; מנגד נחלש הדולר ב-3.2% מול היין היפני.

# תנודתיות שע"ח – ירידה בסטיית התקן בפועל במקביל ליציבות בסטיית התקן הגלומה

סטיית התקן של השינוי בשער החליפין שקל/דולר – המייצגת את התנודתיות **בפועל** בשער החליפין – ירדה ברביע הרביעי בכ- 0.6 נקודת האחוז ועמדה על 5.4% בסוף דצמבר.

רמתה הממוצעת של סטיית התקן הגלומה במסחר באופציות על שקל/דולר "מעבר לדלפק" נשארה יציבה ברביע הרביעי ועמדה על 7.4% בסוף דצמבר.

סטיית התקן הגלומה באופציות על מט"ח בשווקים מתעוררים ירדה ועמדה בסוף הרביע הרביעי על 10.8%, בהשוואה ל- 11.4% בסוף רביע קודם. לעומת זאת, סטיית התקן הגלומה באופציות על מט"ח בשווקים מפותחים עלתה ועמדה בסוף הרביע על 8.1% בהשוואה ל- 7.5% בסוף רביע קודם (ראה תרשים 4).

 סטיית התקן הגלומה במסחר באופציות על שער החליפין מייצגת את התנודתיות **הצפויה** בשער החליפין.

# נפח המסחר בשוק המט"ח– עליה בנפח המסחר הכולל במקביל לירידה בחלקם של תושבי חוץ בנפח המסחר הכולל

**נפח המסחר הכולל** במטבע חוץ ברביע הרביעי הסתכם בכ-478 מיליארדי דולרים, בהשוואה לכ-464 מיליארדים ברביע הקודם. נפח המסחר היומי הממוצע ירד בכ-2% ועמד על 7.6 מיליארד דולר ביום.

**נפח המסחר בעסקות המרה** (עסקות ספוט ועסקות פורוורד) הסתכם ברביע הרביעי בכ-121 מיליארדי דולרים. הממוצע היומי של נפח המסחר בעסקאות המרה עלה ברביע הרביעי בכ-8% בהשוואה לרביע קודם ועמד על 1.9 מיליארד דולר ביום.

**נפח המסחר באופציות למט"ח "מעבר לדלפק"** (אופציות שלא נסחרות בבורסה לני"ע) הסתכם ברביע הרביעי ב- 23.5 מיליארדי דולרים. הממוצע היומי של נפח המסחר ברביע הרביעי עלה בהשוואה לרביע קודם ועמד על כ- 374 מיליוני דולרים.

**נפח המסחר בעסקות החלף** הסתכם ברביע רביעי בכ- 333 מיליארדי דולרים, בהשוואה לכ-339 מיליארדים ברביע הקודם. הממוצע היומי של נפח המסחר בעסקות החלף ירד בכ-6.7% בהשוואה לרביע הרביעי ועמד על 5.2 מיליארדי דולרים ביום.

**חלקם היחסי של תושבי חוץ בנפח המסחר הכולל** (עסקות המרה, עסקות באופציות ועסקות החלף) ירד בכ- 4.5 נקודות אחוז ועמד בסוף הרביע הרביעי על כ- 36.7%. הירידה נבעה מקיטון בהיקף הפעילות של תושבי חוץ בעסקאות החלף, המרה ואופציות.

## לוחות ותרשימים



****

****

****

